મારો ગુનો નથી. હું પૂર્વજન્મના સંસ્કાર લઈને જન્મ્યો છું અને વળી આ જન્મમાં પણ ઉછેર દરમિયાન બીજા સંસ્કારોનો સંચય મેં કર્યો છે. આ સંસ્કારો વારંવાર મારા મનનું સંચાલન કરે છે. મારી પાસે અનેક આવેગાત્મક કર્મ કરાવે છે એ હકીકત છે અને આ હકીકતનો સ્વીકાર મારે કરવો જ રહ્યો. આ માટે મારે કાંઈ હીણપત અનુભવવાની જરૂર નથી, કારણ કે ઉપાધિ મેં સર્જેલી નથી. એ તો એની મને ભેટ આપવામાં આવેલી છે. પૂર્વજન્મમાં જે કોઈ કર્મ મેં કર્યાં હશે જેને કારણે અત્યારે મારામાં આ સંસ્કારો છે, જેને કારણે આ ઉપાધિ મારી પાસે છે, જેને કારણે અમુક સ્થાને અને અમુક સંજોગોમાં મારો જન્મ થયો, જેને કારણે જીવનમાં મને સફળતાઓ અને નિષ્ફળતાઓ મળી આ બધાં માટે વર્તમાનમાં મારે મારી જાતને જવાબદાર કે દોષિત માનવાની જરૂર નથી. તે સર્વનો યશ કે અપયશ લેવાની જરૂર નથી. આ મારા વ્યક્તિત્વમાં જે અનિચ્છનીય અંશ હોય તેને દૂર કરવાની જરૂર છે ખરી. એને દૂર કરવાની મારી ફરજ છે, કારણ કે આ અનિચ્છનીય અંશો જેવા કે કામ, ક્રોધ, લોભ વગેરે - મારી જ આંતરિક શાંતિનો ભંગ કરે છે અને મારા ધ્યેયની પ્રાપ્તિમાં અવરોધરૂપ બને છે.